《冬至上王丞相生日黄钟歌》
宋代·刘弇

乾坤变化造万物，十有一月生黄钟。黄钟资养太和气，上贤禀受为三公。

至音铿锵仪凤凰，播在简册成文章。权衡度量立大法，朝廷四海声洋洋。

往时霜木立如束，原野焦枯无紫绿。自从缇室一阳生，半夜萌芽动寒谷。

登堂请献眉寿杯，愿同律管容葭灰。玉铉金鼎调盐梅，年年阳德先春来。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。